b'\n_START_ARTICLE_\nLinje H (1972-1979)\n_START_SECTION_\nHistorie\n_START_PARAGRAPH_\nLinje H blev oprettet 1. oktober 1972 i forbindelse med en st\xc3\xb8rre reform af linjenettet som f\xc3\xb8lge af indvielsen af den f\xc3\xb8rste etape af K\xc3\xb8ge Bugt-banen. Den nye linje kom der ikke til at k\xc3\xb8re der men derimod p\xc3\xa5 Frederikssundsbanen, hvor der k\xc3\xb8rtes fra Ballerup til \xc3\x98sterport med stop ved alle stationer undervejs. Linjen overtog derved linje Cs hidtidige opgave som hovedlinje p\xc3\xa5 Frederikssundsbanen. Linje C k\xc3\xb8rte dog stadig som supplement (Ballerup - Vanl\xc3\xb8se dog kun p\xc3\xa5 hverdage), hvortil kom linje Cx i myldretiderne. Fra starten var det tanken, at linje H ogs\xc3\xa5 skulle betjene Hareskovbanen, n\xc3\xa5r den blev omstillet til S-bane. Indtil da fik linjen dog endestation ved en nyanlagt perron syd for \xc3\x98sterport._NEWLINE_Hareskovbanen var oprindeligt \xc3\xa5bnet 20. april 1906 som privatbanen K\xc3\xb8benhavn-Slangerup Banen mellem Lygten Station p\xc3\xa5 N\xc3\xb8rrebro og Slangerup. Banen havde det problem, at den endte et stykke udenfor Indre By, og derfor taltes der flere gange om at f\xc3\xb8re den ind til centrum, f.eks. som hurtigsporvej eller tunnelbane. Banen blev overtaget af DSB 1. april 1948, men umiddelbart skete der ikke ret meget andet, end at den blev afkortet fra Slangerup til Farum 22. maj 1954. 17. maj 1961 blev det imidlertid vedtaget ved lov at elektrificere banen, idet det var tanken samtidig at etablere en forbindelsesbane fra Svanem\xc3\xb8llen til Lygten, hvor togene s\xc3\xa5 kunne skifte retning, f\xc3\xb8r de fortsatte til Farum. P\xc3\xa5 sigt skulle forbindelsesbanen erstattes af en tilslutning til de ligeledes planlagte tunnelbaner. De blev imidlertid ikke til noget, og samtidig viste det sig, at forholdsvis f\xc3\xa5 af Hareskovbanens passagerer faktisk havde \xc3\xa6rinde p\xc3\xa5 N\xc3\xb8rrebro. Derfor \xc3\xa6ndredes loven 3. marts 1971, s\xc3\xa5 k\xc3\xb8rslen til Lygten blev opgivet, og den nye forbindelsesbane i stedet fik direkte tilslutning til Hareskovbanen ved Emdrup. Den nye forbindelse blev taget i brug 25. april 1976, hvor de dieseldrevne persontog p\xc3\xa5 Hareskovbanen blev omlagt til Svanem\xc3\xb8llen._NEWLINE_Endelig i 1977 kunne man s\xc3\xa5 afslutte 16 \xc3\xa5rs anl\xc3\xa6gsarbejder med elektrificering og anl\xc3\xa6g af dobbeltspor. Samtlige stationer var blevet ombygget, halvdelen flyttet og en ny anlagt i Emdrup. Til de mere omfattende indgreb h\xc3\xb8rte en ny Svanem\xc3\xb8llen Station, hvor man desuden anlagde en ca. 480 m lang tunnel til det nordlige spor for at give en niveaufri udfletning. Indvielsen blev foretaget af trafikminister Kjeld Olesen 24. september 1977, f\xc3\xb8r den daglige drift med S-tog begyndte i forbindelse med k\xc3\xb8replansskiftet dagen efter._NEWLINE_Hareskovbanen blev som planlagt betjent af linje H, der blev forl\xc3\xa6nget fra \xc3\x98sterport til Farum. I forhold til den hidtidige betjening var etableringen af S-banen en klar forbedring. Hvor en tur fra Farum til N\xc3\xb8rreport med persontog og skift p\xc3\xa5 Svanem\xc3\xb8llen f\xc3\xb8r havde taget 53 min., kunne linje H nu uden skift klare turen p\xc3\xa5 39 min. Dertil kom at hvor persontogene havde k\xc3\xb8rt hver halve time p\xc3\xa5 hverdage og hver time om s\xc3\xb8ndagen, s\xc3\xa5 k\xc3\xb8rte linje H med 20 minutters drift alle dage. Desuden blev linje Bx omlagt til Farum ved samme lejlighed. Den k\xc3\xb8rte kun i myldretiden og kun med stop ved visse stationer undervejs med det resultat, at den klarede ovenn\xc3\xa6vnte tur p\xc3\xa5 kun 31 min._NEWLINE_Det blev imidlertid ikke l\xc3\xa6nge, at Hareskovbanen og linje H fik gl\xc3\xa6de af hinanden. 30. september 1979 \xc3\xa5bnedes K\xc3\xb8ge Bugt-banens tredje etape til Solr\xc3\xb8d Strand, og med den fulgte en ny reform af linjenettet. Her nedlagdes linje H og erstattedes af linje B, der blev omlagt til Farum, mens linje C og en ny linje Cc tog over p\xc3\xa5 Frederikssundsbanen. Linjebogstavet dukkede dog op igen, da den nuv\xc3\xa6rende linje H blev oprettet 31. maj 1987.'